Frp-gruppemøtet har tirsdag vedtatt at Ulf Leirstein skal inn i kontroll- og konstitusjonskomiteen, mens Solveig Horne overtar hans plass i justiskomiteen.

Det var Dagbladet som først meldte dette.

Leirstein trakk seg fra alle verv etter NRKs avsløringer av at han hadde sendt hardporno til en 14-åring og foreslått trekantsex med en 15-åring i en sms-utveksling med en kvinne i 30-årene.

Leirstein har selv erkjent at han har gått over streken.

«Både som privatperson og som folkevalgt er det uakseptabelt av meg. Jeg er lei meg for at jeg har vist dårlig dømmekraft. Jeg tar nå en timeout og stiller mine tillitsverv i bero,» skrev Leirstein på Facebook.

Senere trakk han seg fra alle verv, men han sitter fremdeles på Stortinget som folkevalgt.

Leirstein-saken Ekspandér faktaboks NRK avslørte 10. januar at Frps Ulf Leirstein har sendt porno til unge, mannlige partifeller i hjemfylket Østfold. En av mottakerne var 14 år gammel. Leirstein tok pause fra alle verv da saken ble kjent. To dager senere kunne NRK vise tekstmeldinger der Leirstein foreslår å invitere en 15 år gammel gutt fra FpU på trekantsex med Leirstein og en kvinne i 30-årene. Samme kveld trekker Leirstein seg som parlamentarisk nestleder og justispolitisk talsmann i Frp. Partileder Siv Jensen sier avgjørelsen er riktig og nødvendig. Frps tidligere stortingsrepresentant Jon Gåsvatn sier han varslet Siv Jensen om Ulf Leirsteins SMS'er allerede i 2012. Gåsvatn hevder Jensen sa «Ikke si noe mer. Jo mindre jeg vet jo bedre, og det forstår du». Også kvinnen i 30-årene sier hun snakket med partileder Jensen om saken i 2012. Siv Jensen sier hun ikke husker disse samtalene. E-poster viser at FpUs daværende generalsekretær Espen Teigen ble varslet om at Ulf Leirstein hadde et «nærstående intimt forhold» med en ung FpU-gutt. Teigen husker i dag ikke dette varselet som kom for fem år siden. Gåsvatn hevder han også varslet daværende generalsekretær Finn Egil Holm og daværende nestleder i Frp og leder av organisasjonsutvalget Per Arne Olsen. Holm avviser dette, mens Olsen sier han ikke kan erindre det.

Les også: Giske inn i komiteen som behandler tiltak mot seksuell trakassering

Njåstad ny nestleder

Helge André Njåstad overtar som parlamentarisk første nestleder i Fremskrittspartiet, mens Solveig Horne blir partiets nye justispolitiske talsperson. Horne var barne- og likestillingsminister til Linda Hofstad Helleland overtok 17. januar.

– Jeg begynte min stortingskarriere i justiskomitéen i 2005 og gjensynsgleden er stor. I regjeringsplattformen ligger mange viktige satsinger på justisfeltet. Mer politi i gatene, styrket innsats mot voldtekt og vold i nære relasjoner, og satsing på offeromsorg er noe av det jeg ser mest frem til å jobbe med, sier Solveig Horne i en pressemelding.

– Med dette har vi plassert et solid team av FrP-politikere, sier Morten Wold, som har ledet arbeidet i valgkomitéen.

Per-Willy Amundsen, som ble avløst som justisminister av Sylvi Listhaug, får plass i utenriks- og forsvarskomiteen.

– Jeg er glad for at jeg fortsatt får jobbe med beredskap og sikkerhet, dette er en av statens viktigste oppgaver. Jeg ser også frem til å bidra i det viktige arbeidet i gruppestyret, sier Amundsen i pressemeldingen.

Les også: FpU definerte Leirstein som «sikkerhetsrisiko» på ungdomsleir